钦定古今图书集成/理学汇编/经籍典/第179卷 > 《公羊传》考
## 钦定古今图书集成/理学汇编/经籍典/第179卷 > 《公羊传》考

公羊高，齐人，受《春秋》于子夏，作传传子平，平传子地，
地传子敢，敢传子寿。当汉景帝时，寿乃共弟子胡母、
子都著于竹帛，与董仲舒皆见于图谶。自寿而前，咸
口授焉，是以免于秦之灰也。胡母生与董仲舒同业，
齐之言《春秋》者宗事之，公孙弘亦颇受焉。武帝尊，《公
羊》家由是大兴。胡母生弟子嬴公授孟卿及眭孟，眭
孟授严彭祖、颜安乐，由是有严、颜之学。彭祖授王中，
中授公孙文、东门云：安乐授阴丰任，公有阴、任之学。
疏广。事孟卿，授筦路、贡禹。事嬴公，授堂溪惠，惠授冥
都，有筦、冥之学。

《汉·艺文志》：“《公羊传》十一卷，《外传》五十篇，《章句》三十八
篇，《杂记》八十三篇，《颜氏说》十一篇，《董仲舒治狱》十六
篇，皆《公羊》之学也。”

武帝立五经博士，《春秋》唯有《公羊》。孝宣善《穀梁》说，始
置《穀梁》博士。《诗正义》云：“汉初为传训者，皆与经别行，
三《传》之文，不与经连，故石经书《公羊传》皆无经文。”
东汉何休，字卲公，作《公羊解诂》，覃思不窥门十有七
年，与其师博士羊弼追李育之意，以难二传，作《公羊》
墨守，《左氏》膏肓，《穀梁》废疾。郑元乃发墨守，鍼膏肓，起
废疾。休见而叹曰：“康成入吾室。”“吾戈以伐吾乎？”
《晁氏志》董仲舒以《公羊》显，四传至何休。

《魏略》：严翰善《公羊》，锺繇好《左氏》，繇谓《左氏》为太官，而
谓《公羊》为卖饼家。数与翰会，辩析长短。繇机捷而翰
呐口，时屈无以应。繇曰：“《公羊》高，敬服丘明矣。”翰曰：“直
故吏为明公服耳，《公羊》未肯也。”

晋王接谓“《公羊》附经立传，经所不书，传不妄起，于文
为俭，通经为长。”任城何休训释甚详，而黜周王鲁，大
体乖碍。且志通《公羊》，而往往还为《公羊》疾病。接乃更
为注，多有新义。长子愆期缘父本意，撰《公羊解诂》十
三卷。

梁有高龙注《公羊》十二卷，孔衍《集解》十四卷，刁氏《例
序》一卷。

晋刘实尤精《三传》，辩正《公羊》，以为“卫辄不应辞以王
父命，祭仲失为臣之节。撰《春秋条例》二十卷。”

《隋志》：“《公羊传问答》九卷，晋荀爽问，徐钦答。《公羊论》二
卷，晋庾翼问，王愆期答。”

《崇文书目》：“《公羊疏》三十卷，不知撰人，或云徐彦撰”，邢
昺等是。正以何氏《三科九旨》为宗。本其说曰：“何氏之
意，三科九旨，正是一事尔。总而言之，谓之三科；析而
言之，谓之九旨。新周故宋，以春秋当新王，此一科三
旨也；所见异辞，所闻异辞，此二科六旨也。内其国而
外诸夏，内诸夏而外吴楚，此三科九旨也。”

王伯厚《玉海》曰：“笺《传》之学，唯《春秋》为难工。”经，理也；史，
事也。《春秋》名经而实史也。专于经则理虚而无证，专
于史则事碍而不通，是以难也。

张宾王曰：“左氏之为言也，在而殊体焉，叙仪节也，典
而方，叙兵戎也，森而武，叙谏说也，若为刺，若为讥；叙
辞命也，藻而娴于度，奕奕乎备哉。而公羊氏不然，无
之而不游浪焉，无之而不洒宕焉，无之而不矞廷焉。
试取而哦之，而唇吻间袅袅乎如篆烟之轻而上也，
累累乎如贯珠之联而泽也，澹澹乎如蔗浆萍实之
不五味而味也”，致足乐也。

“天启纪元，岁在辛酉，冬十有一月甲子” ，乌程闵齐《伋学》

### 闵伋三订穀梁传